Szám: T/32-5/2022.

**Jegyzőkönyv**

**Készült**: A Térségfejlesztési Bizottság 2022. szeptember 9-i, a Megyeháza Földszinti 5. sz. termében tartott üléséről.

**Jelen vannak**: a mellékelt jelenléti ív szerint

**Fodor Márk:** A Térségfejlesztési Bizottság folytatja a munkát.

**Napirend tárgyalása:**

**3. Tájékoztató a Zala Megyei Szent Rafael Kórház működéséről, az elvégzett feladatokról és fejlesztési terveiről**

**Dr. Mester László**: A napirendi pont előadója a testületi ülésre érkezik.

**Fodor Márk:** Van esetleg előzetesen kérdés, amit a bizottság megfogalmaz? Ennek hiányában kérem a Térségfejlesztési Bizottság tagjait, kézfeltartással szavazzanak az előterjesztés elfogadásáról.

**23/2022. (IX.15.) TB számú határozat**

*A Zala Megyei Közgyűlés Térségfejlesztési Bizottsága a „Tájékoztató a Zala Megyei Szent Rafael Kórház működéséről, az elvégzett feladatokról és fejlesztési terveiről” című napirendi pontot 6 igen szavazattal egyhangúan elfogadta.*

1. **Tájékoztató a Szociális és Gyermekvédelmi Főigazgatóság Zala Megyei Kirendeltsége működéséről, különös tekintettel a megyei szociális szakellátás, gyermekvédelem és idősellátás helyzetére**

**Fodor Márk**: Szeretettel köszönti Igazgató Urat, kérem az előterjesztésben foglaltakat szóban kiegészíteni szíveskedjen.

**Zimborás Béla**: Tisztelt Elnök Úr, tisztelt Bizottság, köszöni a lehetőséget, hogy a szociális ellátó rendszerről tud tájékoztatást adni, a nehézségekről, tapasztalataikról. Csak néhány szóval szeretné az előterjesztést kiegészíteni. Az SZGYF állami fenntartású intézményeinél jelentős változás történt és látványos folyamat zajlik a szociális ágazatban, mert ebben az ágazatban egyre nagyobb szerepet vállalnak az egyházak. A fenntartói paletta egyre szélesedik. A megyében lévő állami fenntartásban lévő ifjúságvédelmi intézmények közül 2 nem tartozik a megyei fenntartású intézmények közé. Az egyik a nagykanizsai javítóintézet, a másik a „Botfa”-ként elhíresült gyermekotthon. Ezek központi fenntartásúak. 4 intézmény tartozik a megyei fenntartásba, 3 szociális és 1 gyermekvédelmi intézmény. Ma több, mint 1800 férőhelyen működtetik a szolgáltatást.A férőhelyeik döntő többsége, 90%-a szociális ágazatban, a többi a gyermekvédelemben szükséges. Ennek oka, az elmúlt esztendőben a gyermekvédelmi rendszerben is lezajlott változás. 2021.04.01-jén a nevelőszülői hálózat a Magyarországi Református Egyház fenntartásába került. A következő fontos dátum 2021. július 1-je, amikor a TEGYESZ önálló szervezetté vált, majd 2021. október 1-jén a gyermekvédelmi szolgálat két utógondozói lakása, valamint két lakásotthona került átadására a Magyarországi Református Egyháznak. A gyermekvédelem területén jelentős az egyházi szerepvállalás. A hatósági és a szolgáltatói feladatok azonban kettéválnak, ami szakmailag régóta érett. Letisztult szolgáltatói rendszer van a gyermekvédelemben. 2 gyermekotthon és 3 lakásotthon van állami fenntartás alatt. A szociális ellátásban is struktúraváltás történt. A zalaapáti és a kehidakustányi telephelyek 2022. május 1-jétől a Magyar Máltai Szeretetszolgálathoz kerültek. A búcsúszentlászlói telephely maradt állami fenntartású. A szociális ellátó rendszerben 4 – 5 éve megy végbe az a változás, ami a gyermekvédelemben közel 20 éve zajlik. Megszűnnek a nagy bentlakásos intézmények, és ezek helyett „támogatott lakhatásnak” hívja a jogszabály az elhelyezést, 8-10-12 fő él együtt. Ezek olyanok, mint a lakásotthonok. Ez azt jelenti, hogy sokkal több helyszínen van jelen a szociális szolgáltatás. A megyében 54 településen van feladatellátási helyük, főleg a támogatott lakhatást biztosító házak esetében, hiszen 17 ház van 10 településen. Lassan befejeződik a program. Nehéz volt ez a folyamat, ahogy végbement, az integrálódás. Voltak félelmek a lakosság, közösségek részéről, de jól előkészítették a folyamatot, így zökkenőmentes volt a befogadás. Köszöni mindenkinek, a Zala Megyei Önkormányzat vezetőinek és Főjegyző Úrnak, hogy együttműködő partnerként voltak jelen. Szakmai tapasztalataikat a falugondnoki program és az Idősügyi Tanács ülésein is igyekeznek átadni.

**Fodor Márk**: Kérdezi a bizottság tagjait, hogy van –e kérdés. Amennyiben nincs, szavazásra bocsátja a napirendi pontot.

**24/2022. (IX.15.) TB számú határozat**

*A Zala Megyei Közgyűlés Térségfejlesztési Bizottsága a „Tájékoztató a Szociális és Gyermekvédelmi Főigazgatóság Zala Megyei Kirendeltsége működéséről, különös tekintettel a megyei szociális szakellátás, gyermekvédelem és idősellátás helyzetére” című napirendi pontot 6 igen szavazattal egyöntetűen elfogadta.*

**Fodor Márk**: Köszöni Igazgató Úr részvételét.

1. **Az „M9” Térségi Fejlesztési Tanács megszüntetése**

**Fodor Márk**: Felkéri Dr. Mester László Főjegyző Urat a napirendi pont ismertetésére.

**Dr. Mester László**: Az „M9” Térségi Fejlesztési Tanács 2015. óta érdemi feladatot nem lát el, és érdemi vagyonnal sem rendelkezik, működése formálissá vált, alapításkori feladatait állami szervek látják el, ezért a Tanács megszűntetését kezdeményezi a Zala Megyei Közgyűlés.

**Fodor Márk**: Kérdezi a bizottság tagjait, hogy van –e kérdés. Amennyiben nincs, szavazásra bocsátja a napirendi pontot.

**25/2022. (IX.15.) TB számú határozat**

*A Zala Megyei Közgyűlés Térségfejlesztési Bizottsága a „Az „M9” Térségi Fejlesztési Tanács megszüntetése” című napirendi pontot 6 igen szavazattal egyhangúan elfogadta.*

**Fodor Márk**: A Térségfejlesztési Bizottság ülését berekeszti. Köszöni a megjelentek részvételét.

K.m.f

 Fodor Márk Strázsai Zoltán

a Térségfejlesztési Bizottság elnöke a Térségfejlesztési Bizottság alelnöke